Tožba, vložena 6. julija 2022 – Colombani/ESZD

(Zadeva T-414/22)

(2022/C 318/60)

Jezik postopka: francoščina

Stranki

Tožeča stranka: Jean-Marc Colombani (Auderghem, Belgija) (zastopnica: N. de Montigny, odvetnica)

Tožena stranka: Evropska služba za zunanje delovanje (ESZD)

Predlogi

Tožeča stranka Splošnemu sodišču predlaga, naj:

— razglasi ničnost odločitve direktorice direktorata za človeške vire z dne 13. oktobra 2021, s katero je bil tožeči stranki posredovan sklop življenjepisov, ki so bili počrnjeni in zavajajoče predstavljeni, kot da ustrezajo zavezi, ki jo je ESZD prevzela v okviru dogovora z dne 9. februarja 2021;

— razglasi ničnost dogovora z dne 9. februarja 2021 v zadevi T-507/20 zaradi napake volje in neizpolnjevanja pogojev iz tega dogovora s strani ESZD;

— po potrebi razglasi ničnost odločitve z dne 29. marca 2022 generalnega direktorja za človeške vire ESZD, s katero je bila zavrnjena pritožba R/618/21, ki jo je vložila tožeča stranka zaradi neizpolnjevanja ene od bistvenih določil dogovora z dne 9. februarja 2021 v zadevi T-507/20, v katerem je bilo določeno, da ESZD tožeči stranki posreduje „informacije o poklicnih kvalifikacijah in delovnih izkušnjah kandidatov, za katere je predizbirna komisija menila, da se najbolje izpolnjujejo merila za predizbor za vse postopke, ki jih določa dogovor“;

— toženi stranki naloži plačilo stroškov.

Tožbeni razlogi in bistvene trditve

Tožeča stranka v utemeljitev tožbe zoper odločitev o zahtevi za dostop do dokumentov navaja štiri razloge.

1. Prvi tožbeni razlog: napačna uporaba prava pri razlagi pojma osebni podatki in pri razlagi uredb 2018/1725 (1) in 1049/2001 (2), zloraba pooblastil in razlaga člena 6 Priloge III h Kadrovskim predpisom za uradnike Evropske unije (v nadaljevanju: Kadrovski predpisi), ki ni združljiva z določbami teh uredb.

2. Drugi tožbeni razlog: nezdružljivost s členom 52 Listine Evropske unije o temeljnih pravicah, kršitev člena 45 Uredbe 2018/1725, ker omejitev pravice do dostopa krši načelo dobrega upravljanja, pravico do poštenega sojenja, načelo enakosti orožij, pravico do učinkovitega pravnega sredstva in onemogoča sodni nadzor spornih aktov.

3. Tretji tožbeni razlog: zavrnitev utemeljitve ESZD, ki se zgolj sklicuje na umik, na vloženo pritožbo pa naj vsebinsko ne bi odgovorila in ni obrazložila zavrnitve pritožbe v zvezi z nezakonitostjo omejitve pravice do dostopa.

4. Četrti tožbeni razlog: nepravilno ravnanje organa in kršitev Kadrovskih predpisov zaradi pristranskosti in navzkrižja interesov avtorjev izpodbijanih odločitev.

Tožeča stranka v utemeljitev tožbe za razglasitev ničnosti sporazumnega dogovora in umika v zadevi T-507/20 navaja dva razloga.

1. Prvi tožbeni razlog, ki je naveden primarno: prevara in ničnost dogovora, sklenjenega v okviru zadeve T-507/20.

2. Drugi tožbeni razlog, ki je naveden podredno: neizpolnjevanje dogovora in zavajajoče sklicevanje ESZD na pravnomočnost.

(1) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL 2018, L 295, str. 39).

(2) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL 2001, L 145, str. 43).